Ինչպես դեսպանը նկատեց, ֆուտբոլային հանդիպումը զուտ դիվանագիտական իրադարձություն չէ: Դրա հիմնական ուղերձներից մեկը ՖԻՖԱ-ի կողմից իրաքյան ֆուտբոլային մարզադաշտերի նկատմամբ կիրառվող արգելքի չեղարկումն է. «2003 թ.-ից հետո ՖԻՖԱ-ն սկսեց արգելք կիրառել Իրաքում գտնվող ֆուտբոլային մարզադաշտերի նկատմամբ, քանի որ մեր երկրում հայտնի իրադարձությունների պատճառով անվտանգության առումով խնդիրներ կային: Իրավիճակը սկսեց կարգավորվել, սակայն ՖԻՖԱ-ն շարունակում է արգելք կիրառել: 2017 թ.-ի մարտին Իրաքի 3 նահանգների մարզադաշտերի վրա կիրառվող արգելքը մասամբ չեղարկվեց, սակայն մինչ օրս այն չի հանվել մյուս նահանգներում եւ անգամ մայրաքաղաք Բաղդադում: Իրաքում որեւէ տարբերություն չկա բնակավայրերի միջեւ, սակայն Բաղդադը մայրաքաղաքն է՝ 10 մլն բնակչությամբ: Այնտեղ գտնվող մարզադաշտերն էլ բավականին հագեցած են, բայց փաստորեն դրանք չեն գործում: Մենք կոչ ենք անելու մեր բարեկամ երկրներին, ինչպես նաեւ ՀՀ ԱԳՆ-ին որոշակիորեն աջակցել մեզ այդ հարցում: Հատկապես Հայաստանը միշտ է օգնության ձեռք մեկնել Իրաքին»: